18 Februarie 1841
Gini (2016) 40 – medium
El Salvador (Spaans: [el salβaˈðoɾ]; letterlik: "die verlosser"), amptelik die Republiek El Salvador (Spaans: República de El Salvador), is 'n republiek in Sentraal-Amerika. El Salvador beslaan 'n oppervlakte van 21 041 km² en het 'n bevolking van 6 344 722 in 2016 gehad. Die land grens aan Guatemala in die noordweste, die Stille Oseaan in die suidweste en Honduras in die noordooste. Die hoofstad en grootste stad is San Salvador, gevolg deur Santa Ana. Die gebied is oorspronklik in Nahuatl Cōzcatlān (Spaans: "Cuzcatlán") genoem wat beteken: "die land van kosbare dinge". Die Spaanse conquistador Pedro de Alvarado het dit Provincia De Nuestro Señor Jesus Cristo, El Salvador Del Mundo ("Provinsie van ons Here Jesus Christus, die Verlosser van die Wêreld") genoem, dikwels verkort as "El Salvador".
El Salvador is vir eeue deur Meso-Amerikaanse beskawings soos Pipil, Lenca en Maja bevolk. Van die vernaamste argeologiese vondsplekke is Joya de Cerén, ook "Pompeii van die Amerikas" genoem. Na die Spaanse verowering van die Asteekse Ryk onder Hernán Cortés in 1521–1523 is die hele Sentraal-Amerika by die Spaanse Ryk ingelyf en het onder die gesag van Nieu-Spanje gekom. Met die Meksikaanse Onafhanklikheidsoorlog van 1810–1821 het dit deel geword van die kortstondige Eerste Meksikaanse Keiserryk. Die vyf Sentraal-Amerikaanse republieke het in 1823 van Meksiko afgeskei en vervolgens die Federale Republiek van Sentraal-Amerika gestig. In 1838 het dit egter verbrokkel en al die vyf republieke het hul onafhanklikheid verklaar.
El Salvador se geskiedenis vanaf die 19de tot die middel-20ste eeu is gekenmerk deur politieke en ekonomiese instabiliteit met staatsgrepe, rewolusies en die opvolging van outoritêre heersers. Vervolgens het die Salvadoriaanse Burgeroorlog (1979–1992) tussen die militêre regering en 'n koalisie van linkse guerrillagroepe uitgebreek. Dit is met die Chapultepec-vredesooreenkomste beëindig en 'n grondwetlike veelparty-republiek is gevestig. In 2001 is die Salvadoriaanse colón deur die Amerikaanse dollar vervang. El Salvador het begin om sy ekonomie te diversifiseer en beskik nou oor een van die hoër ontwikkelde ekonomie van Sentraal-Amerika (na Panama, Costa Rica en Belize), veral as gevolg van 'n voortgesette vinnige industrialisering.
↑ (en) David Scott FitzGerald (22 April 2014). Culling the Masses. Harvard University Press. p. 363. ISBN 978-0-674-36967-2.
↑ (en) “World Population Prospects: The 2017 Revision”. United Nations Department of Economic and Social Affairs, Population Division. URL besoek op 7 Januarie 2019.
↑ 4,0 4,1 4,2 4,3 (en) “El Salvador”. Internasionale Monetêre Fonds. URL besoek op 7 Januarie 2019.
↑ (en) “El Salvador”. Wêreldbank. URL besoek op 7 Januarie 2019.
↑ (en) Jeni Klugman (2010). “Human Development Report 2010”. (Report) Palgrave Macmillan. URL besoek op 7 Januarie 2019.
Ontsluit van "http://af.wiki.sxisa.org/w/index.php?title=El_Salvador&oldid=1973593"